32005D0727
L 273/25
JURNALUL OFÍCIAL AL UNIUNII EUROPENE
DECIZIA 2005/727/JAI A CONSILIULUI
din 12 octombrie 2005
de fixare a datei de aplicare a anumitor dispoziții ale Deciziei 2005/211/JAI a Consiliului din 24 februarie 2005 privind introducerea unor noi funcții ale Sistemului de informații Schengen, inclusiv în combaterea terorismului
CONSILIUL UNIUNII EUROPENE,
având în vedere Decizia 2005/211/JAI a Consiliului din 24 februarie 2005 privind introducerea unor noi funcții ale Sistemului de informații Schengen, inclusiv în combaterea terorismului (1), în special articolul 2 alineatul (4),
întrucât:
(1)
Decizia 2005/211/JAI specifică aplicarea dispozițiilor articolului 1 din respectiva decizie de la o dată fixată de Consiliu, de îndată ce condițiile prealabile necesare sunt îndeplinite, precum și posibilitatea Consiliului de a decide fixarea unor date diferite pentru aplicarea diferitelor dispoziții. Acele condiții preliminare au fost îndeplinite în ce privește articolul 1 alineatul (10) din Decizia 2005/211/JAI.
(2)
Se cuvine ca articolul 1 alineatul (6) din Regulamentul (CE) nr. 871/2004 al Consiliului din 29 aprilie 2004 privind introducerea unor noi funcții ale Sistemului de informații Schengen, inclusiv în combaterea terorismului (2), care este identic cu articolul 1 alineatul (10) din Decizia 2005/211/JAI, să se aplice de la aceeași dată.
(3)
O decizie separată a Consiliului prevede intrarea în vigoare a articolului 1 alineatul (6) din Regulamentul (CE) nr. 871/2004.
(4)
În ceea ce privește Elveția, prezenta decizie constituie o dezvoltare a dispozițiilor acquis-ului Schengen în înțelesul acordului semnat între Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în aplicare, asigurarea respectării și dezvoltarea acquis-ului Schengen (3), care face parte din domeniul menționat la articolul 1 litera G din Decizia 1999/437/CE (4) coroborat cu articolul 4 alineatul (1) din Decizia 2004/849/CE a Consiliului (5) și din Decizia 2004/860/CE a Consiliului (6) privind semnarea în numele Uniunii Europene, semnarea în numele Comunității Europene și aplicarea provizorie a anumitor dispoziții ale acordului menționat,
DECIDE:
Articolul 1
Articolul 1 alineatul (10) din Decizia 2005/211/JAI se aplică de la 1 ianuarie 2006.
Articolul 2
Prezenta decizie produce efecte la data adoptării sale. Se publică în Jurnalul Oficial al Uniunii Europene.
Adoptată la Luxemburg, 12 octombrie 2005.